岑子杰

岑子杰，係前任香港民間人權陣線召集人、第六屆沙田區瀝源選區議員，亦係現任香港彩虹執行幹事、社會民主連線外務副主席。

2019年，岑子杰領導民陣推動反送中逆權運動，因而開始出名，同時參選第6屆香港區議會選舉嘅沙田瀝源選區。同年10月，佢喺旺角畀一班南亞裔人襲擊頭同手，即使受傷，但最後亦都能夠擊敗公民力量黃宇翰，成功當選。

早年 
岑子杰係廣東恩平人，響單親家庭大，淨係得阿媽。早年入讀嶺南鍾榮光博士紀念中學同埋香港專上學院。

岑子杰自細就畀人話係「人妖」。佢讀高中嗰時，佢一位同性戀老師因為性取向而畀週刊偷拍，搞到嗰位老師情緒變差，瘦咗好多。岑子杰見到之後深受影響，因此佢鼓起勇氣，響同學面前「出櫃」，仲同同學解譯同性戀人士實際嘅生活並唔係好似大家咁諗，另外佢仲寫信畀嗰位同性戀老師鼓勵佢。

響中七畢業之後，佢做咗議員助理，但係慢慢發覺呢份工唔係好啱自己，後嚟佢轉為加入民陣成員團體、香港彩虹轄下行動組織「彩虹行動」。2008年開始為民陣做嘢，包括人權同埋警權事務。

2014年，佢同一位空少喺紐約結婚。

政治生涯

早期街頭活動 
岑子杰參加街頭政治活動嘅歷史，最早係2008年嘅「七一大遊行」，當時佢唔係幾出名。響2009年，佢曾經上過香港民間電台，響西洋菜街一帶做FM廣播，宣揚街頭抗爭，因而被差佬告違反《電訊條例》，畀差佬拉咗。

從佢呢一次畀差人拉之後，就畀差人長期盯住，成日畀差佬同埋法庭傳訊。不過佢唔驚，響一次街頭演講嘅時候，佢用名言嚟激勵參加示威嘅人：「響一面高大、堅固嘅牆同埋一隻撞向牆嘅雞蛋之間，我會永遠企響雞蛋一邊。」

參加逃犯條例示威 
後嚟，佢開始有人氣，由好出名嘅佔中、雨傘革命至到反修例遊行，都可以見到岑子杰嘅身影。

響2019年3月31號，岑子杰分別有份搞第一次反《逃犯條例》、第二次反《逃犯條例》大遊行同埋幫手組織2019年6月9日號「守護香港反送中」大遊行。同年6月1號，佢夾埋其他民主派人士呼籲香港市民罷市、罷課同包圍立法會，去迫行政長官林鄭月娥撤回《逃犯條例》。同月10號，岑子杰第三次搞反《逃犯條例》大遊行，另外重搞埋譴責鎮壓撤回惡法大遊行，批評差人以暴力對待示威者。響7月1號，佢有份搞嘅2019年七一遊行正式開始，主題係「撤回惡法，林鄭落台」，另外副題係「重啟政改，釋放政治犯，撤銷暴動定性，徹查612」，呼籲香港人上街遊行抗爭。

響2019年12月8號國際人權日遊行期間，岑子杰畀一啲差佬人身攻擊，個班差佬話岑子杰係「死gay佬」。

響2019年8月29號，佢響佐敦畀兩名蒙面人以長刀、鐵通同埋球棒襲擊，同佢同行嘅朋友都受咗傷。

參選立法同區議會 

響2019年10月10號，岑子杰宣佈參選2019年區議會選舉瀝源選區，代替因為畀人判坐監而唔可以參選嘅黨友黃浩銘。不過響同月16號，佢響旺角畀一班南亞裔人襲擊，頭同手都大量流血，畀送到廣華醫院治療。而黨友、民陣副召集人陳皓桓證實咗岑子杰係去民陣大會途中畀人打，佢同時強烈譴責呢班南亞裔人嘅行為。但係有中共喉舌聲稱呢單野係岑子杰自導自編自演。

最後，岑子杰以3283票大比數當選瀝源選區區議員，擊敗公民力量黃宇翰，另外岑子杰重係瀝源選區第一個成功當選嘅泛民主派候選人。

響2020年7月22號，岑子杰宣佈參選2020年香港立法會選舉，代表民陣出選九龍西選區，呢次係佢第一次參選立法會。而呢次提名係根據響2020年香港立法會選舉民主派初選入面佢攞到嘅票數而定。最後，岑子杰響呢次初選總共攞到25670票，以得票率第一名嘅身份獲得民主派提名出選九龍西選區，同岑子杰一齊獲得民主派提名出選嘅仲有張崑陽、何啟明同埋毛孟靜。

不過因為疫情關係，行政長官林鄭月娥宣佈將原定響9月6號押後到2021年9月5號先至搞立法會選舉。

響2020年8月14號，岑子杰接受立場新聞訪問期間透露，話自己由6月開始就已經畀人跟蹤，而嗰班跟蹤人士成日將架車泊響岑子杰屋企樓下，就連岑子杰同人去燒嘢食都畀嗰班人跟蹤。另外，岑子杰嘅黨友陳皓桓都同時畀人跟蹤。

2021年1月6號，差人以岑子杰曾經參加2020泛民主派35+初選，話佢違反港區國安法而拉咗佢，第二日以三萬蚊保釋。響出差館後，岑子杰同黃碧雲見記者，佢鬧啲差人：「拉我係咪好荒謬？我覺得響拉黎智英嗰一刻已經夠嗮荒謬啦！總之你係反對派嘅，差人就全部拉嗮你！」不過之後佢嘅保釋申請畀法官以「難保再犯」呢個理由而拒絕咗，所以一直畀人還押。7月7號，岑子杰最終宣佈唔撈區議員一職。

評價

蔣麗芸 
響2019年7月，立法會議員蔣麗芸響Facebook上面發佈咗一條片，當中有言論係攻擊跟岑子杰嘅同性戀身分，仲話佢特登隱瞞，但係岑子杰一早已經「出櫃」，後嚟佢響社交網站回應，話蔣麗芸嘅言論「無力」，仲表示會同其他同性戀人士一齊繼續同行。

泰晤士報 
《泰晤士報》選出2020年全球20位值得關注人物，岑子杰榜上有名，係唯一一個香港人上榜。而《泰晤士報》讚岑子杰係「獨特人物」，仲話佢係一個激動人心嘅演講者。

攷

社會民主連線成員
子杰
祖籍恩平
類:香港同性戀政治人
類:香港基佬
前沙田區議員
香港專上學院舊生